Кавліцмаш

«Кавліцмаш» — дзяржаўнае станкабудаўнічае прадпрыемства Беларусі, заснавае ў красавіку 1974 году ў Пінску (Берасьцейская вобласьць) ў якасьці заводу вузлоў ліцейных лініяў. На 2019 год ААТ «Кавліцмаш» вырабляла: кавальска-прэсавае абсталяваньне — лістазьгінальныя машыны ІВ 2144, трубазьгінальныя машыны ІП1722, лініі вытворчасьці сталёвай сеткі Л331 і 6 узораў муфтаў-тармазоў дыямэтрам ад 41 да 86 см; прэсы — лістазьгінальныя (гідраўлічныя, крывашыпныя і пнэўматычныя), лістарэзны ІНП4.40, акрайкаабрубныя, чаканачныя і халоднага выціску мэталу (крывашыпна-каленныя), аднастойкавыя, гарызантальны ПП6738А і простага дзеяньня (адкрытыя і закрытыя); нажніцы — адкрытыя Н1226Б і ліставыя гільяцінныя (гідраўлічныя і крывашыпныя); ліцейнае абсталяваньне — фармовачныя машыны 4836 і аўтаматычныя фармовачныя лініі ЛК 2304, ЛК 2305 і ЛК 2405; сіта для прыгатаваньня сумесі — мэханічнае вібрацыйнае СМ50 і 6 відаў барабанных шматкутных; абсталяваньне ачысткі адлівак — комплекс абразіўнай зачысткі 99911М і галтовачны барабан 41212; плугі — балотныя ПБН-3-50А і ПБН-6-50А, для камяністай глебы ПГП-4-40-М; гаражныя і вісячыя замкі, багажныя складныя цялежкі. Мінуўшчына У студзені 1971 годзе ў Пінску (Беларуская ССР) пусьцілі станкабудаўнічы завод вузлоў для ліцейных лініяў, які пачалі будаваць у 1971 годзе на загад Міністэрства станкабудаўнічай і інструмэнтальнай прамысловасьці СССР. Спачатку выраблялі абсталяваньне для прыгатаваньня фармовачных матэрыялаў і дазатараў алюмінавых стопкаў. Спэцыяльнае канструктарскае бюро заводу распрацавала прылады, што дагэтуль не выпускалі ў СССР: прылады мэханізаваньня машынаў ліцьця пад ціскам у складзе робатаў і маніпулятараў, прылады мэханізаваньня абрубаньня і зачысткі, абсталяваньне заліўкі чорных і каляровых стопкаў, аўтаматычныя фармовачныя лініі. У 1975 годзе ў Пінску ўзьвялі завод кавальска-прэсавых аўтаматычных лініяў. Гадавая магутнасьць заводу склала 300 кавальска-прэсавых машынаў і 30 аўтаматычных лініяў, што ўлучалі: крывашыпна-каленныя чаканачныя прэсы і прэсы для халоднага выцісканьня мэталу, аўтаматы прэсаваньня і калібраваньня вырабаў з мэталапарашкоў, лістазьгінальныя машыны з паваротнай балкай, прылады каляпрэсавага мэханізаваньня, лініі вытворчасьці сетак са сталёвага дроту. 18 ліпеня 1985 году Міністэрства станкабудаўнічай і інструмэнтальнай прамысловасьці СССР ухваліла Загад № 298 аб стварэньні вытворчага аб’яднаньня «Кавліцмаш» на аснове 2 заводаў у Пінску: завода вузлоў ліцейных лініяў і завода кавальска-прэсавых аўтаматычных лініяў. 14 кастрычніка 1991 году Савет міністраў Рэспублікі Беларусь зацьвердзіў Пастанову № 385 аб перадачы прадпрыемства «Кавліцмаш» у вядзеньне Міністэрства прамысловасьці Рэспублікі Беларусь. У 2010 годзе УП «Кавліцмаш» пераўтварылі ў адкрытае акцыянэрнае таварыства. 2 сакавіка 2011 году Міністэрства прамысловасьці Беларусі ўхваліла Загад № 110 аб перадачы ААТ «Кавліцмаш» у склад ВА «БелАЗ» (Жодзіна). За папярэднія 15 гадоў на «Кавліцмашы» зьмянілася 7 кіраўнікоў. За 2011 год прадпрыемства атрымала 115 судовых позваў па запазычанасьці больш як на 14 млрд рублёў ($2,497 млн) і знаходзілася на мяжы разарэньня. У чэрвені 2011 году кіраўнік «БелАЗу» Пётар Пархомчык прызначыў кіраваць «Кавліцмашам» Васіля Чакулаева і вылучыў каля 14 млрд рублёў на аўтаматызацыю цэхаў. З галаўнога прадпрыемства «БелАЗ» у Пінск перадалі выпуск лініі цыліндраў для кар’ерных самазвалаў. У выніку ў 2012 годзе вытворчасьць вырасла 16-кратна. Да верасьня 2013 году лік супрацоўнікаў павялічыўся ўдвая да 856 чалавек. Сярэдні ўзрост супрацоўнікаў зьнізіўся з 49 да 41 году за кошт маладых выпускнікоў 4 унівэрсытэтаў Беларусі: Беларускага нацыянальнага тэхнічнага, Гомельскага дзяржаўнага тэхнічнага, Беларуска-расейскага (Магілёў) і Палескага дзяржаўнага (Пінск). «Кавліцмаш» асвоіў выпуск 94 найменьняў вузлоў для самазвалаў «БелАЗ», зь іх: 25 вузлоў для самазвалаў грузападымальнасьцю 130—360 тонаў, 17 дэталяў і 18 вузлоў на цыліндры падвесак для самазвалаў грузападымальнасьцю 30—45 тонаў. Плошча прадпрыемства складала 30,5 гектара, зь іх 8,6 га — вытворчая. Налічвалася 585 мэталарэжучых станкоў для такарнай, расточнай, фрэзэрнай, даўбёжнай, адразной і заточнай працы. Прадпрыемства мела гальванічную, інструмэнтальную, электратэхнічную і гума- і плястмасаапрацоўчую вытворчасьці. Крыніцы Вонкавыя спасылкі Кантакты (рас.) // ААТ «Кавліцмаш», 2019 г. Праверана 11 студзеня 2019 г.